บรรยากาศการท่องเที่ยววันหยุดในพื้นที่จังหวัดพะเยาคึกคัก น้ำตกภูซาง น้ำตกอุ่นแห่งเดียวในประเทศไทย
นักท่องเที่ยวจำนวนมากต่างเดินทางมาท่องเที่ยวและนั่งพักผ่อนชมทิวทัศน์ บริเวณลานด้านหน้าน้ำตกภูซาง อำเภอภูซาง จังหวัดพะเยา โดยเฉพาะช่วงวันหยุด ส่งผลให้บรรยากาศการท่องเที่ยวเป็นไปอย่างคึกคัก ถึงแม้สภาพอากาศในพื้นที่จังหวัดพะเยา ในช่วงนี้จะมีความหนาวเย็น แต่ยังคงมีนักท่องเที่ยวเดินทางมาท่องเที่ยวอย่างต่อเนื่อง สำหรับน้ำตกภูซาง ถือเป็นน้ำตกอุ่นแห่งเดียวในประเทศไทย ที่ตั้งอยู่ในอุทยานแห่งชาติภูซาง อำเภอภูซาง จังหวัดพะเยา โดยน้ำมีอุณหภูมิเฉลี่ยปกติอยู่ที่ 35 องศาเซลเซียส เป็นน้ำตกชั้นเดียวที่มีความสูง  40 เมตร มีทัศนียภาพที่สวยงาม ละการเดินทางสะดวก ประกอบกับเป็นเส้นทางผ่านที่สำคัญอีกเส้นทางหนึ่งที่จะขึ้นไปยังภูชี้ฟ้า แหล่งท่องเที่ยวที่สำคัญของจังหวัดเชียงราย ทำให้มีนักท่องเที่ยวแวะชมและพักผ่อนก่อนที่จะเดินทางไปสู่แหล่งท่องเที่ยวอื่นๆ ในจังหวัดพะเยาและเชียงราย โดยบรรยากาศการท่องเที่ยวในปีนี้ค่อนข้างที่จะเริ่มกลับมาคึกคัก หลังสถานการณ์การแพร่ระบาดของไวรัสโควิด-19 เริ่มลดลง โดยเฉพาะวันหยุดจะมีนักท่องเที่ยวเดินทางมาเที่ยวอย่างต่อเนื่อง